Sidoonia orden

Sidoonia orden asutati 31. detsembril 1870. aastal Saksimaa kuninga Johanni poolt. Ennekõike oli see mõeldud naistele, kes olid teinud ennastohverdavaid pingutusi 1870-1871. aastal Prantsuse-Preisi sõjas  haavatud sõdurite eest hoolitsemisel. See oli esimene ja kuni Maria Anna ordeni asutamiseni ainus naisteorden Saksimaa kuningriigis.

Orden sai oma nime Böömimaa Sidonie (1449–1510), Saksimaa hertsogi Albrecht Vapra  naise järgi, kes oli tuntud oma erilise vooruse ja vagaduse poolest.

 Välimus 
Ordeni märgiks oli kaheksaharuline valge emailitud kuldäärega Malta rist. Selle ümarat keskkilpi raamis kaheksa kuldse aedruuduga pärg, selle valgel esiküljel oli profiilis hertsoginna Sidonie kuldne kujutis. Kujutist ümbritses sinine emailitud ring kuldse kirjaga SIDONIA. Medaljoni tagaküljel oli kujutatud kuldset Saksimaa vappi, mida ümbritses sinine emailitud ring ja asutamisaasta 1870.

Risti ülemise haru kohal oli kuldne agraff ehk metallist kinnitushaak, mis koosnes kuninglikust kroonist ja tammepärjast, mille sees oli gooti stiilis S täht.

 Kandmisviis 
pisi| Lint
Ordeni lint oli helelilla, valgete küljeribadega, mida kumbagi katsid kaks rohelist joont.

Medalit kanti lehviga, erandlikel juhtudel võis selle kinnitada ordenipaelale ehk särbile.

Ordenit annetati koos lehviga 15 cm laias, 17,5 cm sügavas ja 6 cm kõrges puitkarbis, mis oli alt vooderdatud lillaka sametiga ja kaanelt punakaspruuni siidiga. Pruuni värvi kaanel kordus kullast reljeefne krooni ja gooti stiilis "S" motiiv.

 Kirjandus 

 Erhard Roth. Die Verleihungen des Hausordens der Rautenkrone, des Verdienstordens, des Verdienstordens mit Schwertern (bis 1914) sowie der Damenorden des Königreichs Sachsen. (Statistische Ausarbeitungen zur Phaleristik Deutschlands. Osa XIV.) PHV, Offenbach, 1998, ISBN 3-932543-51-3.
 Maximilian Gritzner. Handbuch der Ritter- und Verdienstorden aller Kulturstaaten der Welt. Weber, Leipzig, 1893, lk 448–449. DNB 580026213 (digitaliseeritud).

Kategooria:Saksamaa autasud
Kategooria:Saksimaa